CELEX: 32020D1131
Language: sk
Date: 2020-07-30 00:00:00
Title: Rozhodnutie Rady (SZBP) 2020/1131 z 30. júla 2020, ktorým sa začína poradná misia Európskej únie v rámci SBOP v Stredoafrickej republike (EUAM RCA)

31.7.2020   
               
               
                  SK
               
               
                  Úradný vestník Európskej únie
               
               
                  L 247/16
               
            
         ROZHODNUTIE RADY (SZBP) 2020/1131
         z 30. júla 2020,
         ktorým sa začína poradná misia Európskej únie v rámci SBOP v Stredoafrickej republike (EUAM RCA)
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 42 ods. 4 a článok 43 ods. 2,
         so zreteľom na rozhodnutie Rady (SZBP) 2019/2110 z 9. decembra 2019 o poradnej misii Európskej únie v rámci SBOP v Stredoafrickej republike (EUTM RCA) (1),
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 9. decembra 2019 prijala rozhodnutie (SZBP) 2019/2110 o poradnej misii Európskej únie v rámci SBOP v Stredoafrickej republike (EUAM RCA).
                  
               
                     (2)
                  
                  
                     Politický a bezpečnostný výbor (ďalej len „PBV“) sa 18. júna 2020 dohodol, že operačný plán (OPLAN) pre misiu EUAM RCA by sa mal schváliť.
                  
               
                     (3)
                  
                  
                     V nadväznosti na odporúčanie veliteľa civilnej operácie a dosiahnutú počiatočnú operačnú spôsobilosť misie EUAM RCA by sa misia mala začať 9. augusta 2020 a trvať dva roky.
                  
               
                     (4)
                  
                  
                     V rozhodnutí (SZBP) 2019/2110 sa uvádza finančná referenčná suma 7 100 000 EUR na pokrytie výdavkov spojených s misiou EUAM RCA počas prvých šesť mesiacov po nadobudnutí účinnosti uvedeného rozhodnutia. Rozhodnutím Rady (SZBP) 2020/664 (2) sa predĺžila platnosť finančnej referenčnej sumy do 8. augusta 2020. Mala by sa poskytnúť dodatočná referenčná suma, ktorá sa vzťahuje na obdobie od začatia misie do 8. augusta 2022.
                  
               
                     (5)
                  
                  
                     Misia EUAM RCA by mala mať projektovú skupinu na určovanie a vykonávanie projektov v oblastiach týkajúcich sa misie EUAM RCA a na podporu jej cieľov.
                  
               
                     (6)
                  
                  
                     Rozhodnutie (SZBP) 2019/2110 by sa preto malo zodpovedajúcim spôsobom zmeniť.
                  
               
                     (7)
                  
                  
                     Misia EUAM RCA sa uskutoční v situácii, ktorá sa môže zhoršiť a mohla by brániť dosahovaniu cieľov vonkajšej činnosti Únie uvedených v článku 21 Zmluvy o Európskej únii,
                  
               PRIJALA TOTO ROZHODNUTIE:
         
            Článok 1
            Operačný plán misie EUAM RCA sa týmto schvaľuje.
         
         
            Článok 2
            Misia EUAM RCA sa začne 9. augusta 2020.
         
         
            Článok 3
            Veliteľ civilnej operácie misie EUAM RCA sa týmto poveruje s okamžitou účinnosťou začatím vykonávania misie.
         
         
            Článok 4
            Rozhodnutie (SZBP) 2019/2110 sa týmto mení takto:
            
                        1.
                     
                     
                        V článku 13 sa odsek 1 nahrádza takto:
                        
                           „1.   Finančná referenčná suma určená na pokrytie výdavkov spojených s misiou EUAM RCA v období od 9. decembra 2019 do 8. augusta 2022 je 30 352 481,10 EUR. O výške referenčnej sumy na akékoľvek nasledujúce obdobie rozhodne Rada.“
                        
                     
                  
                        2.
                     
                     
                        Vkladá sa tento článok:
                        
                           „Článok 13a
                           Projektová skupina
                           
                              1.   Misia EUAM RCA má projektovú skupinu na určovanie a vykonávanie projektov. Misia EUAM RCA by podľa potreby mala uľahčovať projekty, ktoré na vlastnú zodpovednosť vykonávajú členské štáty a tretie štáty v oblastiach súvisiacich s misiou EUAM RCA a na podporu jej cieľov, a mala by v tejto súvislosti poskytovať poradenstvo.
                           
                           
                              2.   S výhradou odseku 3 je misia EUAM RCA oprávnená použiť finančné príspevky členských štátov alebo tretích štátov na vykonávanie určených projektov, ktoré konzistentne dopĺňajú ostatné činnosti misie EUAM RCA, v prípade, že projekt:
                              
                                          a)
                                       
                                       
                                          je uvedený vo finančnom výkaze k tomuto rozhodnutiu; alebo
                                       
                                    
                                          b)
                                       
                                       
                                          sa do tohto finančného výkazu zahrnie v priebehu plnenia mandátu misie prostredníctvom úpravy na žiadosť veliteľa misie.
                                       
                                    Misia EUAM RCA uzavrie s prispievajúcimi štátmi dohodu, ktorá zahŕňa najmä osobitné postupy vybavovania akýchkoľvek sťažností tretích strán týkajúcich sa škôd vzniknutých v dôsledku konania misie EUAM RCA alebo opomenutia konania z jej strany v súvislosti s využívaním finančných prostriedkov, ktoré tieto štáty poskytli. Prispievajúce štáty nesmú v žiadnom prípade brať Úniu alebo vysokého predstaviteľa na zodpovednosť za konanie misie EUAM RCA alebo opomenutie konania z jej strany v súvislosti s využívaním finančných prostriedkov, ktoré tieto štáty poskytli.
                           
                           
                              3.   Finančné príspevky tretích štátov na projektovú skupinu podliehajú súhlasu PBV.“.
                           
                        
                     
                  
         
            Článok 5
            Toto rozhodnutie nadobúda účinnosť dňom jeho prijatia.
         
         
            V Bruseli 30. júla 2020
            
               
                  Za Radu
               
               
                  predseda
               
               M. ROTH
            
         
         
            (1)  Ú. v. EÚ L 318, 10.12.2019, s. 141.
         
            (2)  Rozhodnutie Rady (SZBP) 2020/664 z 18. mája 2020, ktorým sa mení rozhodnutie (SZBP) 2019/2110 o poradnej misii Európskej únie v rámci SBOP v Stredoafrickej republike (EUAM RCA) (Ú. v. EÚ L 157, 19.5.2020, s. 3).